Broj: 711-I-676-P-172-18/22-76-19

Zagreb, 17. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., u daljnjem tekstu: ZSSI) i članka 46. stavka 5. Zakona o općem upravnom postupku („Narodne novine“, broj 47/09.), **u predmetu dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g.,** pokrenutom Odlukom Povjerenstva, Broj: 711-I-961-P-172/18-13-18 od 18. svibnja 2018.g., na 142. sjednici, održanoj 17. rujna 2021., donosi sljedeću:

**ODLUKU**

**Obustavlja se postupak za odlučivanje o sukobu interesa protiv dužnosnice Martine Dalić,** **potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g., pokrenut Odlukom Povjerenstva, Broj: 711-I-961-P-172/18-13-18 od 18. svibnja 2018.g, radi utvrđivanja moguće povrede članka 5. stavaka 1. i 4. ZSSI koja bi proizlazila iz okolnosti postupanja dužnosnice u procesu rješavanju krize u koncernu Agrokor.**

Obrazloženje

Povjerenstvo je na 11. sjednici, održanoj 18. svibnja 2018.g., pokrenulo postupak za odlučivanje o sukobu interesa protiv dužnosnice Martine Dalić zbog moguće povrede članka 5. stavka 1. i 4. ZSSI-a, koja proizlazi iz mogućeg propusta dužnosnice da u postupku izrade Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine”, broj 32/17, u daljnjem tekstu: Zakon o postupku izvanredne uprave), kao i u događajima koji su slijedili nakon donošenja Zakona, zaštiti vlastitu vjerodostojnost i dostojanstvo povjerene joj dužnosti, opravda povjerenje građana i upozna građane sa svojim djelovanjem, a što proizlazi iz saznanja da je dužnosnica tijekom ožujka 2017.g. na netransparentan način okupila i rukovodila radom neformalne skupine s ciljem izrade nacrta Zakona o postupku izvanredne uprave, isključivši pritom javnost i propisani postupak donošenja zakona, kao i saznanja daje nakon donošenja navedenog Zakona dala prijedlog Vladi Republike Hrvatske (u daljnjem tekstu: Vlada RH) da se za izvanrednog povjerenika trgovačkog društva AGROKOR d.d. imenuje osoba koja je bila dio te neformalne radne skupine te činjenice da su pojedine osobe iz te skupine kasnije stupale u poslovni odnos sa trgovačkim društvom AGROKOR d.d.

Dana 3. prosinca 2018.g. donesena je konačna odluka broj 711-I-134-P-172-18/19-40-18 kojom je pod točkom I. utvrđeno da dužnosnica nije povrijedila načela djelovanja propisana odredbama članka 5. stavka 1. i 4. ZSSI-a na način da bi osobno i netransparentno okupila i rukovodila radom neformalne skupine s ciljem izrade Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine”, broj 32/17, u daljnjem tekstu: Zakon o postupku izvanredne uprave) isključivši pritom javnost, a s obzirom da je odluka o okupljanju neformalne radne skupine donesena političkom odlukom tadašnjih koalicijskih partnera. Nadalje, točkom II. predmetne Odluke utvrđeno je da je dužnosnica povrijedila članka 5. stavak 1. ZSSI-a kada je u ime Ministarstva gospodarstva, poduzetništva i obrta Vladi RH predložila imenovanje Ante Ramljaka za izvanrednog povjerenika u koncernu AGROKOR d.d. unatoč činjenici da je imala saznanja o tome da je isti bio član neformalne radne skupine za izradu nacrta prijedloga Zakona o postupku izvanredne uprave. Točkom III. Odluke utvrđeno je da je dužnosnica povrijedila članak 5. stavak 4. ZSSI-a time što u razdoblju nakon konferencije za medije, održane dana 24. ožujka 2017.g., na kojoj je objavljena informacija o zakonodavnoj aktivnosti Vlade Republike Hrvatske vezanoj za problematiku krize koncerna AGROKOR d.d., unatoč iskazanom velikom interesu javnosti i medija, nije navela imena vanjskih stručnjaka angažiranih u neformalnoj radnoj skupini za izradu nacrta prijedloga Zakona o postupku izvanredne uprave, slijedom čega građani nisu bili upoznati s postupanjem dužnosnice koje je u vezi s obnašanjem njezine javne dužnosti, čime je dužnosnica propustila postupiti transparentno. Točkom IV. Odluke utvrđeno je da je dužnosnica povrijedila članak 5. stavkom 1. ZSSI-a, time što na upit zastupnika u Hrvatskom saboru, prilikom saslušanja pred Odborom za gospodarstvo na tematskoj sjednici o Izvješću o poslovanju Agrokora, održanoj 15. veljače 2018.g., nije navela imena vanjskih stručnjaka okupljenih u neformalnoj radnoj skupini za izradu nacrta prijedloga Zakona o postupku izvanredne uprave, čime je propustila postupiti vjerodostojno.

Dužnosnica je protiv Odluke Povjerenstva od 3. prosinca 2018.g. pokrenula upravni spor pred Upravnim sudom u Zagrebu te je presudom od dana 23. svibnja 2019.g. poništena Odluka Povjerenstva u točkama II., III. i IV. i predmet je vraćen na ponovni postupak.

Člankom 3. stavkom 1. točkom 4. ZSSI-a propisano je da su predsjednik i članovi Vlade RH (potpredsjednici i ministri u Vladi RH) dužnosnici u smislu ZSSI-a. Povjerenstvo je uvidom u Registar dužnosnika utvrdilo daje Martina Dalić stupila na dužnost potpredsjednice Vlade RH i ministrice gospodarstva, poduzetništva i obrta 19. listopada 2016.g. Uvidom u Rješenje predsjednika Vlade RH o razrješenju potpredsjednice Vlade RH i ministrice gospodarstva, poduzetništva i obrta, KLASA: 080-02/18-02/41, URBROJ: 50301-15/28-18-02 od 14. svibnja 2018.g. utvrđeno je da je dužnosnica Martina Dalić 14. svibnja 2018.g. prestala obnašati navedene dužnosti. Stoga je Martina Dalić, povodom obnašanja navedenih dužnosti obvezna postupati sukladno odredbama ZSSI-a.

Člankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je postupak pokrenulo vezano uz okolnost rješavanja financijske krize u Koncernu Agrokor te ulogu i radnje koje je dužnosnica Martina Dalić poduzimala u istom. U Odluci o pokretanju Povjerenstvo je navelo kako je steklo saznanja koja upućuju na mogućnost da je dužnosnica Martina Dalić počinila moguću povredu članka 5. stavka 1. i 4. ZSSI-a, koja proizlazi iz mogućeg propusta dužnosnice da u postupku izrade Zakona o postupku izvanredne uprave, kao i u događajima koji su slijedili nakon donošenja Zakona, zaštiti vlastitu vjerodostojnost i dostojanstvo povjerene joj dužnosti, opravda povjerenje građana i upozna građane sa svojim djelovanjem vezano uz saznanja daje dužnosnica tijekom ožujka 2017.g. na netransparentan način okupila i rukovodila radom neformalne skupine s ciljem izrade nacrta Zakona o postupku izvanredne uprave, isključivši pritom javnost i propisani postupak donošenja zakona, kao i saznanja da je nakon donošenja navedenog Zakona dala prijedlog Vladi Republike Hrvatske da se za izvanrednog povjerenika trgovačkog društva AGROKOR d.d. imenuje osoba koja je bila dio te neformalne skupine te činjenice da su pojedine osobe iz te skupine kasnije stupale u poslovni odnos sa trgovačkim društvom AGROKOR d.d.

S obzirom da je iz naknadno prikupljenih podataka i dokumentacije proizlazilo da dužnosnica Martina Dalić nije osobno odlučila da se pristupi izradi nacrta Zakona o postupku izvanredne uprave, kojim će se rješavati kriza koncerna AGROKOR d.d. te da nije ona osobno okupila vanjske stručnjake u neformalnu radnu skupinu, već da je, kao član Vlade RH s iskustvom u financijsko-ekonomskim krugovima, predložila dvojicu stručnjaka s kojima nije bila otprije osobno povezana, a koji su onda bili odobreni i predloženi od strane HDZ-a, kao i da je rukovođenje i koordinaciju radom neformalne radne skupine dužnosnici povjerila Vlada RH odnosno predsjednik Vlade ista nije povrijedila odredbe članka 5. vezano za okupljanje i rukovođenje radom neformalne skupine s ciljem izrade nacrta Zakona o postupku izvanredne uprave. Navedeno je potvrđeno i ranije citiranom presudom Upravnog suda u Zagrebu.

Povjerenstvo je u ponovljenom postupku trebalo utvrditi je li dužnosnica postupila protivno odredbama članka 5. stavka 1. i 4. ZSSI-a vezano uz prijedlog imenovanja Ante Ramljaka za izvanrednog povjerenika koncerna AGROKOR d.d. kao i vezano za nenavođenje imena vanjskih stručnjaka angažiranih u neformalnoj radnoj skupini za izradu nacrta prijedloga Zakona o postupku izvanredne uprave nakon održane konferencije za medije te vezano za to što na upit pred Hrvatskim saborom prilikom saslušanja pred Odborom za gospodarstvo na tematskoj sjednici o Izvješću o poslovanju Agrokora, održanoj 15. veljače 2018.g., nije navela imena vanjskih stručnjaka okupljenih u neformalnoj radnoj skupini za izradu nacrta prijedloga Zakona o postupku izvanredne uprave.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Člankom 46. stavkom 5. Zakona o općem upravnom postupku propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

Obzirom da su nakon donošenje odluke o pokretanju predmetnog postupka, prvostupanjski upravni sudovi zauzeli pravno shvaćanje da Povjerenstvo, kao tijelo nadležno za pokretanje postupka i odlučivanje o povredi ZSSI-a, ne može pokretati postupak zbog samostalnog utvrđivanja moguće povrede članka 5. ZSSI-a, te da je ovo shvaćanje potvrđeno i presudama Visokog upravnog suda Republike Hrvatske, a u ovome predmetu postupak je pokrenut upravo zbog moguće povrede članka 5. stavaka 1. i 4. ZSSI-a, ne postoje pravne pretpostavke za vođenje postupka i utvrđivanje povrede ove zakonske odredbe sukladno odluci o pokretanju te je slijedom članka 46. stavka 5. Zakona o općem upravnom postupku.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnica Martina Dalić, osobna dostava
2. Objava na internetskoj stranici Povjerenstva
3. Pismohrana